ROZHODNUTIE KOMISIE
z 13. júna 2007
o nezaradení karbosulfánu do prílohy I k smernici Rady 91/414/EHS a odobratí povolení na prípravky na ochranu rastlín obsahujúce túto látku
[oznámené pod číslom K(2007) 2463]
(Text s významom pre EHP)
(2007/415/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 štvrtý pododsek,
keďže:
(1)
V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov nasledujúcich po oznámení uvedenej smernice povoliť uvedenie na trh prípravkov na ochranu rastlín obsahujúcich účinné látky, ktoré nie sú uvedené v prílohe I k uvedenej smernici a ktoré sú už na trhu dva roky po dátume oznámenia uvedenej smernice, zatiaľ čo sa uvedené látky v rámci pracovného programu postupne skúmajú.
(2)
V nariadeniach Komisie (ES) č. 451/2000 (2) a (ES) č. 703/2001 (3) sa ustanovujú podrobné pravidlá na vykonávanie druhej etapy pracovného programu uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť vzhľadom na ich možné zaradenie do prílohy I k smernici 91/414/EHS. Tento zoznam zahŕňa karbosulfán.
(3)
Účinky karbosulfánu na ľudské zdravie a životné prostredie sa posúdili v súlade s ustanoveniami nariadení (ES) č. 451/2000 a (ES) č. 703/2001, pokiaľ ide o rozsah použití navrhnutých oznamovateľom. Okrem toho sú v týchto nariadeniach určené spravodajské členské štáty, ktoré musia v súlade s článkom 8 ods. 1 nariadenia (ES) č. 451/2000 predložiť Európskemu úradu pre bezpečnosť potravín (European Food Safety Authority - EFSA) príslušné hodnotiace správy a odporúčania. V prípade karbosulfánu bolo spravodajským členským štátom Belgicko a všetky príslušné informácie boli predložené 11. augusta 2004.
(4)
Členské štáty a EFSA v rámci pracovnej skupiny pre hodnotenie preskúmali hodnotiacu správu spôsobom peer review a 28. júla 2006 ju predložili Komisii vo forme záverov EFSA, pokiaľ ide o preskúmanie posúdenia rizika pesticídov s účinnou látkou karbosulfán spôsobom peer review (4). Členské štáty a Komisia v rámci Stáleho výboru pre potravinový reťazec a zdravie zvierat preskúmali túto správu a finalizovali ju 24. novembra 2006 vo forme revíznej správy Komisie o karbosulfáne.
(5)
Počas hodnotenia tejto účinnej látky sa zistili viaceré problémy. Použitie karbosulfánu vedie k výskytu metabolitov, ktoré sú nebezpečné. Toto vedie k problémom v súvislosti s vystavením spotrebiteľov danej látke s možným rizikom v prípade kontaminácie podzemnej vody. Na základe údajov, ktoré oznamovateľ predložil v rámci právnych lehôt, však nebolo možné tieto problémy vyriešiť. Okrem toho technický materiál (t. j. účinná látka, ako sa predáva na trhu) obsahuje príslušné nečistoty, z ktorých je aspoň jedna (N-nitrosodibutylamine) karcinogénna. Táto nečistota sa zistila v technickom materiáli v množstvách, ktoré vyvolávajú obavy. Údaje, ktoré oznamovateľ predložil v rámci právnych lehôt, neposkytli dostatočné informácie na riešenie týchto problémov. V dôsledku toho nebolo možné primerane posúdiť riziko pre operátorov. Napokon sa údaje, ktoré oznamovateľ predložil v rámci právnych lehôt, nezaoberali primerane rizikom pre vtáky a cicavce, vodné organizmy, včely, necieľové článkonožce, dážďovky, necieľové pôdne mikroorganizmy a rastliny. Preto aj naďalej existujú obavy, pokiaľ ide o posúdenie rizika, v prípade týchto druhov. Nebolo teda možné na základe dostupných informácií dospieť k záveru, že v prípade karbosulfánu sú splnené kritériá na zaradenie do prílohy I k smernici 91/414/EHS.
(6)
Komisia vyzvala oznamovateľa, aby predložil svoje pripomienky k výsledkom preskúmania spôsobom peer review a aby sa vyjadril k tomu, či má alebo nemá v úmysle túto látku ďalej podporovať. Oznamovateľ predložil svoje pripomienky, ktoré sa dôkladne preskúmali. Napriek argumentom, ktoré oznamovateľ predložil, však nebolo možné zistené problémy vyriešiť a posúdeniami vyhotovenými na základe informácií, ktoré boli predložené a prehodnotené počas stretnutí odborníkov EFSA, sa nepreukázalo, že za navrhovaných podmienok použitia možno očakávať, že prípravky na ochranu rastlín obsahujúce karbosulfán spĺňajú vo všeobecnosti požiadavky stanovené v článku 5 ods. 1 písm. a) a b) smernice 91/414/EHS.
(7)
Karbosulfán by sa preto nemal zaradiť do prílohy I k smernici 91/414/EHS.
(8)
Mali by sa prijať opatrenia na zabezpečenie odobratia povolení udelených na prípravky na ochranu rastlín obsahujúce karbosulfán v rámci stanovenej lehoty a na zabezpečenie toho, že tieto povolenia sa nebudú obnovovať a že sa na takéto výrobky nebudú udeľovať nové povolenia.
(9)
Každé tolerančné obdobie udelené členským štátom na likvidáciu, skladovanie, uvádzanie na trh a používanie existujúcich zásob prípravkov na ochranu rastlín obsahujúcich karbosulfán by sa malo obmedziť na dvanásť mesiacov, aby sa mohli existujúce zásoby využiť v jednom ďalšom vegetačnom období.
(10)
Týmto rozhodnutím nie je ovplyvnené predkladanie žiadostí, pokiaľ ide o karbosulfán, v súlade s ustanoveniami článku 6 ods. 2 smernice 91/414/EHS v súvislosti s jeho možným zaradením do prílohy I k uvedenej smernici.
(11)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Karbosulfán sa nezaraďuje ako účinná látka do prílohy I k smernici 91/414/EHS.
Článok 2
Členské štáty zabezpečujú, aby sa:
a)
povolenia na prípravky na ochranu rastlín obsahujúce karbosulfán odobrali do 13. decembra 2007;
b)
odo dňa uverejnenia tohto rozhodnutia neudelili ani neobnovili žiadne povolenia na prípravky na ochranu rastlín obsahujúce karbosulfán.
Článok 3
Každé tolerančné obdobie udelené členskými štátmi v súlade s ustanoveniami článku 4 ods. 6 smernice 91/414/EHS musí byť čo najkratšie a uplynie najneskôr 13. decembra 2008.
Článok 4
Toto rozhodnutie je určené členským štátom.
V Bruseli 13. júna 2007